KOMISJONI MÄÄRUS (EMÜ) nr 2436/77,

4. november 1977,

millega muudetakse määrust (EMÜ) nr 1822/77, millega sätestatakse piima ja piimatoodete ühisvastutusmaksuga maksustamise üksikasjalikud eeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 17. mai 1977. aasta määrust (EMÜ) nr 1079/77 ühisvastutusmaksu ning piima- ja piimatooteturu laiendamise meetmete kohta,1 eriti selle artiklit 6,

ning arvestades, et:

komisjoni 5. augusti 1977. aasta määrus (EMÜ) nr 1822/77, millega sätestatakse piima ja piimatoodete ühisvastutusmaksuga maksustamise üksikasjalikud eeskirjad,2 on ette nähtud võimalikult tõhusa ja otstarbeka süsteemi rakendamise tagamiseks; sel eesmärgil ning haldamise ja järelevalve lihtsustamiseks tuleks võtta arvesse eriolukordi, mis võivad põhjustada ülemäärast aja- ja rahakulu, mis ei ole vastavuses ühisvastutusmaksu summaga;

alates ühisvastutusmaksu kehtestamisest 16. septembril 1977, on tekkinud ületamatuid haldusraskusi seoses selliste ühenduse piirkondade ühisvastutusmaksuga maksustamisega, kus meiereidesse tarnitud keskmine piimakogus tootja kohta on väiksem kui 10 kilogrammi päevas; seetõttu ei tuleks maksustamisel selliseid koguseid arvesse võtta;

ühenduse piirkonnad on määratletud nõukogu 31. juuli 1972. aasta direktiivi 72/280/EMÜ (liikmesriikide piima ja piimatoodete statistiliste vaatluste kohta,3 viimati muudetud direktiiviga 73/358/EMÜ4) artikli 4 lõike 3 punktis a;

lisaks sellele tuleks ebaproportsionaalsete halduskulude vältimiseks toimida määruse (EMÜ) nr 1822/77 artikli 4 lõigetes 1 ja 2 osutatud viisil ka juhtudel, kui meiereid varuvad pika valmimisajaga juustu valmistamiseks piima piiratud päevases koguses;

käesolevas määruses sätestatud meetmed on kooskõlas piima- ja piimatooteturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 1822/77 artiklile 1 lisatakse järgmine lõige:

"4. Lisaks sellele vabastatakse ühisvastutusmaksust piim, mida tootja müüb piima töötlevale või ümbertöötlevale ettevõtjale, kelle ettevõte asub piirkonnas, kus 1976. aastal tarnisid tootjad ettevõtetele päevas keskmiselt vähem kui 10 kilogrammi piima tootja kohta.

Eelmise lõike kohaldamisel on määratletud piirkonnad direktiivi 72/280/EMÜ artikli 3 lõike 3 punktis a määratletud piirkonnad.

Piirkonnad, mis vastavad esimeses lõigus osutatud tingimusele, määratakse kindlaks määruse (EMÜ) nr 804/68 artiklis 30 sätestatud korras."

Artikkel 2

Määruse (EMÜ) nr 1822/77 artiklile 4 lisatakse järgmine lõige:

"1a. Lõikes 1 osutatud loa võib taotluse korral anda ettevõtjatele, kes valmistavad vähemalt kolmekuulise laagerdusajaga juustusid ning kes tõendavad, et nad ostsid 1976. aastal tootjatelt keskmiselt mitte rohkem kui 10 000 kilogrammi lehmapiima päevas."

Artikkel 3

Käesolev määrus jõustub Euroopa Ühenduste Teatajas avaldamisele järgneval päeval.

Käesolevat määrust kohaldatakse alates 16. septembrist 1977.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 4. november 1977

Komisjoni nimel

asepresident

Finn GUNDELACH

1 EÜT L 131, 26.5.1977, lk 6.

2 EÜT L 203, 9.8.1977, lk 1.

3 EÜT L 179, 7.8.1972, lk 2.

4 EÜT L 326, 27.11.1973, lk 17.